ভারতের পর বিদেশের একাধিক বিমান সংস্থা পাকিস্তানের আকাশসীমা এড়াচ্ছে…

নয়াদিল্লি: কাশ্মীরের পহেলগামে (Pahalgam Terror Attack) জঙ্গি হামলার ঘটনায় প্রতিশোধের আগুনে জ্বলছে দেশ। এই হামলায় পাকিস্তানের যোগ স্পষ্ট। ইতিমধ্যেই ভারত সরকার পাকিস্তানের বিরুদ্ধে একাধিক কূটনৈতিক প্রত্যাঘাত করেছে। সিন্ধু জল চুক্তি বন্ধ সহ সহ একাধিক পদক্ষেপ নিয়ে। ভারতীয় বিমান সংস্থাগুলির জন্য তাদের আকাশপথ বন্ধ করে দিয়েছে পাকিস্তান। এবার লুফথানসা (Lufthansa), ব্রিটিশ এয়ারওয়েজ সহ ইউরোপীয় বিমান সংস্থাগুলি পাকিস্তানের আকাশসীমা (Pakistani Airspace) এড়িয়ে চলার ঘোষণা করেছে।

জার্মানির বিমান সংস্থা লুফত‌্‌হানসা বিমানচালকদের পাকিস্তানের আকাশসীমা এড়িয়ে যেতে বলেছে। পরবর্তী নির্দেশ না-দেওয়া পর্যন্ত এই নির্দেশিকা বজায় থাকবে বলে জানানো হয়েছে। এর ফলে এশিয়ার বেশ কিছু দেশে পৌঁছতে ওই বিমান সংস্থার বিমানের অতিরিক্ত সময় লাগছে। ব্রিটিশ এয়ারওয়েজ, সুইস ইন্টারন্যাশনাল এয়ারলাইন্স, এয়ার ফ্রান্স এবং এমিরেটসের বিমানগুলি দিল্লি যাওয়ার সময় পাকিস্তানকে এড়িয়ে কিছুটা উত্তর দিক ঘেঁষে ভারতে ঢুকছে।

আরও পড়ুন: মোদির সঙ্গে দেখা করতে গেলেন রাহুল গান্ধী, কী নিয়ে আলোচনা?

এয়ার ফ্রান্স (Air France)-এর তরফে বিবৃতি দিয়ে জানানো হয়েছে, ভারত এবং পাকিস্তানের মধ্যে যে যুদ্ধের পরিস্থিতি তৈরি হয়েছে, তার জেরে পাকিস্তানের উপর দিয়ে বিমান না-চালানোর সিদ্ধান্ত নেওয়া হয়েছে। ব্রিটিশ এয়ারওয়েজও পাকিস্তানের আকাশপথকে এড়িয়ে যাচ্ছে। সংবাদ সংস্থা রয়টার্স জানিয়েছে, রবিবার লুফত‌্‌হানসার একটি বিমান ফ্রাঙ্কফুর্ট থেকে দিল্লির উদ্দেশে রওনা দেয়। নির্ধারিত সময়ের প্রায় এক ঘণ্টা পরে দিল্লি বিমানবন্দরে অবতরণ করে সেটি। প্রসঙ্গত, বিভিন্ন বিদেশি বিমান সংস্থা পাকিস্তানের আকাশসীমা এড়ানোর সিদ্ধান্ত নেওয়ায় এর ব্যাপক প্রভাব পড়তে চলেছে। বিমানগুলিকে অতিরিক্ত পথ ঘুরে যেতে হচ্ছে বলে জ্বালানি খরচ বাড়ছে। ফলে বিমানের ভাড়া বাড়তে পারে।